Diari Oficial de la Generalitat Valenciana


Sumari del DOGV 7757, del 11-04-2016 (2016/2331)

RESOLUCIÓ de 8 d'abril de 2016, del director general de Relacions amb les Corts, per la qual es disposa la publicació del conveni marc entre la Generalitat, a través de la Conselleria d'Habitatge, Obres Públiques i Vertebració del Territori, i la Universitat Politècnica de València per a la creació de la Càtedra Transport i Societat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7757

Data del DOGV
:   11-04-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2331


Data del document
:   08-04-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 8 d'abril de 2016, del director general de Relacions amb les Corts, per la qual es disposa la publicació del conveni marc entre la Generalitat, a través de la Conselleria d'Habitatge, Obres Públiques i Vertebració del Territori, i la Universitat Politècnica de València per a la creació de la Càtedra Transport i Societat. [2016/2331]  
La Generalitat, a través de la Conselleria d'Habitatge, Obres Públiques i Vertebració del Territori, i la Universitat Politècnica de València han subscrit, prèvia tramitació reglamentària, el dia 9 de març de 2016, un conveni marc per a la creació de la Càtedra Transport i Societat.  
En compliment del que estableix l'article 20 del Decret 176/2014, de 10 d'octubre, del Consell, és procedent la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 210/2016 i que figura com a annex d'aquesta resolució.  
  
València, 8 d'abril de 2016.- El director general de Relacions amb les Corts: Antonio Torres Salvador.  
  
Conveni marc de col·laboració entre la Generalitat, a través de la Conselleria d'Habitatge, Obres Públiques i Vertebració del Territori i la Universitat Politècnica de València, per a la creació de la Càtedra Transport i Societat  
  
València, 9 de març de 2016  
  
Reunits  
D'una part, M.ª José Salvador Rubert, consellera d'Habitatge, Obres Públiques i Vertebració del Territori, en virtut del nomenament per mitjà del Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell, en nom i representació d'aquesta i expressament facultada per a aquest acte per l'Acord del Consell de data 19 de febrer de 2016.  
  
I d'una altra, Francisco José Mora Mas, en qualitat de rector de la Universitat Politècnica de València, nomenat pel Decret 65/2013, de 30 de maig, del Consell, i en virtut de les atribucions que li vénen conferides per l'article 53.d dels Estatuts de la Universitat Politècnica de València, aprovats pel Decret 182/2011, de 25 de novembre, del Consell.  
Les parts, en la representació que respectivament exerceixen, es reconeixen conjuntament competència i capacitat per a subscriure aquest conveni, i a aquest efecte  
  
Exposen  
1. Que ambdós entitats tenen objectius i interessos en els camps formatiu, científic, tecnològic i cultural.  
2. Que la Conselleria d'Habitatge, Obres Públiques i Vertebració del Territori (d'ara en avant la Conselleria) manifesta l'interés a reclamar i col·laborar en activitats formatives, d'investigació aplicada i de transferència del coneixement en el territori valencià.  
3. Que la Universitat Politècnica de València (d'ara en avant la UPV) està interessada a col·laborar amb la Conselleria en el desenvolupament d'aquest tipus d'iniciatives, mitjançant la realització de programes formatius, culturals i de projecció territorial, així com activitats de consultoria i assistència que puguen tindre rellevància per al seu desenvolupament.  
4. La creació de la Càtedra Transport i Societat té com a finalitat convertir-se en el nucli central des del qual analitzar, investigar i difondre les temàtiques relacionades amb el transport, la logística, la mobilitat i les obres públiques, tant a nivell local com territorial i global. A partir del treball d'ambdues institucions es podran generar sinergies que permeten avanços en la gestió de les infraestructures i el transport, i que els esmentats avanços siguen transmesos a la societat tant per al seu coneixement com per a la seua implicació i aportació.  
5. La càtedra realitzarà una labor centrada en la potenciació de seminaris, jornades, conferències i publicacions d'alt nivell l'objectiu dels quals serà la investigació especialitzada i la difusió pública dels seus avanços dins d'un marc d'anàlisi, possibilitant una major participació social i un estudi rigorós de les decisions a prendre per part de la Conselleria.  
6. La finalitat, per tant, és aconseguir que la Càtedra Transport i Societat siga un enllaç decisiu i funcional entre l'activitat educativa i investigadora de les universitats amb la gestió, planificació i execució del transport, la logística, la mobilitat i les obres públiques en el context actual a la Comunitat Valenciana.  
7. Tenint en compte el que s'ha exposat anteriorment, la UPV i la Conselleria estimen oportú formalitzar el present conveni, d'acord amb les següents,  
  
Clàusules  
  
Primera. Objecte del conveni  
Complint als objectius anteriors, és objecte del present conveni la creació per la Universitat Politècnica de València de la Càtedra Transport i Societat com una plataforma acadèmica que pretén la reflexió entorn de temes relacionats amb el transport, la logística, la mobilitat i les obres públiques, així com la divulgació i la transferència del coneixement vinculat a aquestes temàtiques i determinar el marc de col·laboració entre la Conselleria i la Universitat Politècnica de València en el foment del coneixement i difusió dels transports i la seua relació amb la societat.  
El desenvolupament de les esmentades activitats serà dut a terme a través d'Escola Tècnica Superior d'Enginyers de Camins, Canals i Ports (ETSICCP). Així mateix, en funció dels projectes concrets realitzats per la Càtedra, podran col·laborar en aquests, altres centres, departaments i instituts.  
  
Segona. Activitats de la Càtedra  
A fi de complir als objectius definits en la clàusula anterior la Càtedra desenvoluparà, entre altres, les activitats següents:  
  
a) Activitats de divulgació i transferència de coneixement en càtedres  
- Realització de jornades de divulgació tècnica, tecnològica i artística.  
- Publicacions sobre temes d'interés en l'àmbit de la Càtedra.  
- Promoció en esdeveniments científics, tècnics i artístics.  
- Organització d'exposicions i promoció d'activitats culturals.  
  
- Divulgació de les activitats de la Càtedra.  
- Conferències, seminaris i tallers.  
b) Activitats d'investigació i desenvolupament en càtedres  
- Desenvolupament de línies d'investigació conjunta.  
- Cooperació per a aconseguir projectes d'investigació en àmbit valencià, espanyol i europeu.  
- Suport en la realització de tesis doctorals en l'àrea de coneixement de la Càtedra.  
- Realització de treballs d'investigació.  
- Promoció de trobades nacionals i internacionals d'experts en l'àrea d'interés de la Càtedra.  
- Estudis de temes ambientals i de sostenibilitat d'interés per a la Càtedra.  
I qualsevol altra activitat que la Comissió de Seguiment de la Càtedra considere d'interés i acorde, dins de les disponibilitats econòmiques de la Càtedra i dels fins que constitueixen l'objecte del present conveni.  
  
Les activitats que es desenvolupen a l'empara de la Càtedra quedaran subjectes a la normativa de la UPV.  
  
Tercera. Convenis i acords singulars  
Per a l'exercici d'activitats específiques contemplades en la clàusula segona d'aquest conveni, les parts subscriuran els oportuns convenis o acords singulars.  
La Conselleria d'Habitatge, Obres Públiques i Vertebració del Territori finançarà les esmentades activitats amb una aportació anual prevista en els pressupostos de la Generalitat de l'exercici corresponent. L'aportació econòmica s'establirà en cada conveni concret.  
  
Quarta. Obligacions econòmiques  
L'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Cinquena. Òrgan mixt de seguiment i control  
Per al compliment dels compromisos i seguiment de la marxa del conveni es constituirà una comissió de seguiment. Estarà integrada per dos representants de la Universitat, dos de la Conselleria i el director de la Càtedra. Es constituirà en el termini de 15 dies a partir de l'entrada en vigor del present conveni i es reunirà sempre que siga sol·licitat per alguna de les parts firmants.  
La comissió vetlarà pel bon compliment del present conveni, i per a això podrà aprovar les directrius que el desenvolupen i resoldre els conflictes que puguen sorgir entre les parts.  
Una còpia de les actes, acords o informes que, si és el cas, emeta la comissió de seguiment, en el desplegament i execució de les funcions que tinga assignades serà remesa a la Secretaria Autonòmica d'Habitatge, Obres Públiques i Vertebració del Territori.  
  
Sisena. Ubicació i seu  
Les activitats objecte del conveni referent a la Càtedra Transport i Societat es realitzaran en la seu de les instal·lacions pròpies de la UPV o en qualsevol altre espai determinat de comú acord per ambdós institucions.  
  
Setena. Data d'inici de l'eficàcia i termini de vigència  
El present conveni entrarà en vigor en el moment de la seua firma i la seua vigència serà de quatre anys computats des d'aquesta data, i es podrà prorrogar per període igual per acord unànime de les parts, que es produirà, si no es denuncia el present conveni, en qualsevol moment abans de la finalització del termini de vigència previst.  
  
Huitena. Confidencialitat  
La confidencialitat i la publicació de resultats, es regularà, de mutu acord entre la Universitat i la Conselleria, per mitjà d'un conveni específic, si s'estima oportú.  
  
Novena. Extinció del conveni  
Les parts podran extingir de mutu acord el present conveni en qualsevol moment de la seua vigència.  
Així mateix, qualsevol de les parts podrà denunciar el present conveni comunicant-ho per escrit a l'altra part amb almenys dos mesos d'antelació a la data en què haja de donar-lo per acabat.  
  
Desena. Nomenament del director de la Càtedra  
El procediment per a nomenar la persona que dirigirà la Càtedra serà el següent: escoltada la proposta de la comissió, el rector de la Universitat Politècnica de València realitzarà, si és el cas, el nomenament que haurà de recaure necessàriament en un professor/a de la Universitat Politècnica de València. Les seues funcions seran aquelles que determine la comissió mixta de conformitat amb la normativa de la UPV.  
  
Onzena. Jurisdicció  
El present conveni té naturalesa administrativa i es regirà per les normes del dret administratiu, en cas de conflicte serà competent la jurisdicció contenciosa administrativa.  
  
I en prova de conformitat amb el que antecedeix, firmen per duplicat el present conveni en el lloc i la data en l'inici indicats.  
  
La consellera d'Habitatge, Obres Públiques i Vertebració del Territori: M.ª José Salvador Rubert.  
El rector de la Universitat Politècnica de València: Francisco José Mora Mas.